महिला-बच्चे समेत 3 की मौत, पटरी पर मिले शव; डिब्बे में चढ़ने को लेकर कहासुनी हुई थी
Kerala Kozhikode Train Controversy केरल के कोझिकोड में रविवार को ट्रेन में चढ़ने को लेकर दो यात्रियों के बीच कहासुनी हो गई। एक यात्री ने दूसरे यात्री पर पेट्रोल डालकर आग लगा दी।
केरल के कोझिकोड में रविवार को ट्रेन में चढ़ने को लेकर दो यात्रियों के बीच कहासुनी हो गई। एक यात्री ने दूसरे यात्री पर पेट्रोल डालकर आग लगा दी। इस घटना में तीन लोगों की मौत हो गई, जबकि 9 लोग घायल हो गए। पुलिस ने बताया कि मृतकों में एक महिला, बच्चा और पुरुष शामिल हैं, जिनके शव देर रात इलाथुर रेलवे स्टेशन की पटरी से बरामद किए गए।
2 साल की बच्ची की भी जलकर मौत
आरोपी मौके से फरार हो गया। उसके खिलाफ केस दर्ज कर तलाश की जा रही है। इस घटना में मत्तन्नूर के रहने वाले रहमत, उनकी बहन और उनकी दो साल की बेटी की मौत हो गई। थलासेरी के अनिल कुमार, उनकी पत्नी सजीशा, उनके बेटे अद्वैत, कन्नूर की रहने वाली रूबी और त्रिशूर के राजकुमार बुरी तरह झुलस गए हैं। इन लोगों को कोझिकोड के अस्पताल में भर्ती कराया गया है।
आग लगने के बाद दूसरे यात्रियों ने चेन पुलिंग कर रोकी ट्रेन
पुलिस ने बताया कि घटना अलप्पुझा-कन्नूर एग्जीक्यूटिव एक्सप्रेस में रविवार रात 9:45 बजे की है। ट्रेन ने जैसे ही कोझिकोड क्रॉस किया, दो लोगों में किसी बात को लेकर झगड़ा हुआ और एक व्यक्ति ने दूसरे यात्री को आग लगा दी। इसके चलते अन्य यात्रियों ने चेन पुलिंग कर ट्रेन को रोका और पुलिस को घटना की जानकारी दी। सभी मृतकों की बॉडी रेल की पटरी पर पड़ी थी।
मौके पर पहुंची पुलिस को यात्रियों ने बताया कि एक महिला और बच्चा ट्रेन से लापता हैं। पुलिस ने दोनों की तलाश शुरू की तो इलाथुर रेलवे स्टेशन की पटरी पर महिला, बच्चे और एक पुरुष का शव मिला। पुलिस को संदेह है कि आग देखकर या तो उन्होंने भागने की कोशिश की होगी या वह ट्रेन से गिर गए। वहीं पुलिस आरोपी को पकड़ने के लिए आसपास के CCTV फुटेज की जांच की जा रही है।
ये खबरें भी पढ़ सकते हैं...
चलती ट्रेन के सामने कूदकर खुदकुशी की कोशिश, बाउंड्री वॉल के विवाद में रेलवे के इंजीनियर ने खोया आपा
मध्यप्रदेश के शुजालपुर में रेलवे के एक जूनियर इंजीनियर ने खुदकुशी की कोशिश की थी। वह चलती ट्रेन के सामने कूदने लगा, हालांकि पुलिस ने वक्त पर पहुंचकर उसे पकड़ा। ये हाईवोल्टेज ड्रामा उस समय हुआ, जब राजस्व विभाग का अमला रेलवे की ओर से बनाई जा रही बाउंड्री वॉल का काम रुकवाने पहुंचा। पूरी खबर यहां पढ़ें...
राजस्थान में सूर्यनगरी एक्सप्रेस ट्रेन पलटी, 24 यात्री घायल,12 ट्रेनें डायवर्ट
राजस्थान में पाली जिले के बोमादड़ा गांव के पास सूर्यनगरी सुफरफास्ट ट्रेन पटरी से उतर गई थी। ट्रेन के 3 डिब्बे पलट गए थे, जबकि 11 डिब्बे पटरी से उतर गए। गनीमत रही कि हादसे में किसी की जान जाने की खबर नहीं मिली। 24 यात्री घायल हुए थे, इसमें चार स्काउट स्टूडेंट शामिल हैं। पूरी खबर यहां पढ़ें...